তাই বঙ্গবন্ধু শেখ মুজিবুর রহমানের চরিত্র ও কৃতিত্ব বিশ্লেষণ করতে গিয়ে দেখতে পাই, তিনি এমনই এক ব্যক্তিত্ব যিনি ত্যাগের মহিমা ও দেশপ্রেমের অগ্নিপরীক্ষায় উত্তীর্ণ, গৌরবে গৌরবান্বিত। বঙ্গবন্ধু মুজিব এখন বাঙালির প্রাণের প্রদীপ, বিদ্রোহের অগ্নিশিখা যিনি আমাদের যাবতীয় আতান্তরে পথ দেখান। ত্যাগ ও দেশপ্রেমের মহিমায় প্রদ্যোত তাঁর জীবন। বাংলা ও বাঙালির মুক্তির জন্য তিনি দীর্ঘ এক যুগেরও বেশী সময় কাটিয়েছেন কারাগারের অন্ধকার প্রকোষ্ঠে। অবহেলিত, শোষিত বাঙালির মুক্তি অন্দোলনে নিবেদিত প্রাণ বঙ্গবন্ধুর দুর্জয় সংকল্প স্বৈরাচারী শাসকগোষ্ঠীর নির্মমতায় অবদমিত হয়নি। তিনি বারবার কারাগারে নিক্ষিপ্ত হয়েছেন। তাঁর জীবনের সুবর্ণ সময়গুলো অতিবাহিত হয়েছে পাকিস্তানী শোষকদের নির্জন, নিষ্ঠুর কারাগারের লৌহ কপাটের অন্তরালে। তাই বঙ্গবন্ধু শুধু কোনো ঐতিহাসিক চরিত্র নয়; মানুষের মুক্তি সংগ্রামে নির্ভীক নেতৃত্বের ক্ষেত্রে তাঁর অনন্যসাধারণ অবদান ইতিহাসকে করেছে সমৃদ্ধ, তাই বাঙালিরা যেমন তার কাছে ঋণী, তেমনি ঋণী বাংলাদেশ ও বাঙালির ইতিহাসও।